LV Eiropas Savienības Oficiālais Vēstnesis C 184/32

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 184/09

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“MIELE DELLE DOLOMITI BELLUNESI”

EK Nr. IT-PDO-0005-0776-09.06.2009.

AĢIN ( ) ACVN (X)

1. Nosaukums:

“Miele delle Dolomiti Bellunesi”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids:

1.4. grupa. Citi dzīvnieku izcelsmes produkti

3.2. Produkta apraksts, uz kuru attiecas nosaukums (1):

“Miele delle Dolomiti Bellunesi” iegūst no Belluno (Belluno) provinces kalnaino apvidu ziedu nektāra, kuru vāc Eiropas medus bišu (Apis mellifera) vietējā pasuga, kas ir radusies, dabiskā ceļā krustojoties bišu sugām, galvenokārt Itālijas medus bitei (Ligustica) un Krainas medus bitei (Carnica) – šā ekotipa bites laika gaitā ir pilnībā pielāgojušās Belluno kalnainās vides apstākļiem, tādējādi dodot labu medus ražu.

Atkarībā no dažādiem augiem, kas zied dažādos laikos ražošanas sezonā, un nektāra izcelsmes auga izšķir šādas “Miele delle Dolomiti Bellunesi” medus šķirnes: dažādu ziedu medus, akāciju medus, liepziedu medus, kastaņu medus, rododendru medus un pieneņu medus.

A. Fizikāli ķīmiskās īpašības

Visām “Dolomites de Bellune” medus šķirnēm ir jāatbilst šādām fizikāli ķīmiskajām īpašībām:

hidroksimetilfurfurols jeb HMF (nodošanas realizācijai brīdī): < 10 mg/kg.

Dažādām “Miele delle Dolomiti Bellunesi” medus šķirnēm ir jāatbilst šādām fizikāli ķīmiskām īpašībām:

Medus šķirne Ūdens (%) pH Fruktoze/glikoze (%) Saharoze (%) Min. Maks. Min. Maks. Min. Maks. Min. Maks. Dažādu ziedu medus 15 18 3,4 4,4 69 78 0 3,8 Akāciju medus 15 18 3,7 4,1 61 77 0 10 Liepziedu medus 16,5 17,8 4 4,1 67 70 0,8 4,6 Kastaņu medus 16,5 18 4,4 5,8 61 74 0 2,4 Rododendru medus 16 17,7 3,7 4,2 65 72 0,1 0,7 Pieneņu medus 17 18 4,3 4,7 37,8 38,5 0,1 0,4

B. Medus sastāvs ziedputekšņu izcelsmes ziņā

Kalnu augu valstij kopumā raksturīga ziedputekšņu buķete. Atkarībā no izcelsmes auga dažādu “Miele delle Dolomiti Bellunesi” medus šķirņu ziedputekšņu sastāvam ir jābūt šādam:

Medus šķirne Ziedputekšņi Dažādu ziedu medus Iegūts galvenokārt no pieneņu, liepziedu, kastaņu, rododendru, kā arī lūpziežu dzimtas augu ziedputekšņiem. Akāciju medus > 30 % Robinia pseudoacacia L. Liepziedu medus > 10 % Tilia spp. Kastaņu medus > 70 % Castanea sativa M. Rododendru medus > 20 % Rododendrum spp. Pieneņu medus > 5 % < 30 % Taraxacum spp.

C. Organoleptiskās īpašības

Tās ir atkarīgas no izcelsmes auga un mainās atbilstoši medus šķirnei.

Dažādu ziedu (jeb vairāku sugu ziedu sajaukuma) medus: dzidri dzeltenīga vai dzintara krāsa, salda garša, mīksta konsistence, viegli kristalizējas.

Akāciju (jeb robīniju) medus: dzidra caurspīdīga dzintara krāsa, izteikta un ļoti maiga garša, robīniju ziedu aromāts, konsistence parasti šķidra.

Liepziedu medus: dzeltenīga vai zaļgani gaiša krāsa, neliela rūgtenuma pēcgarša, svaigs balzama aromāts, pēc izskata viskozs, kristalizējas lēni.

Kastaņu medus: tumšbrūna krāsa, vidēji maiga garša ar vieglu rūgtenumu, satur tanīnu, spēcīga un patīkama smarža, raksturīga šķidra konsistence.

Rododendru medus: gandrīz bezkrāsains, pēc kristalizēšanās balts vai dzidri bēšs, maiga garša, augu un augļu aromāts, sākumā šķidrs, pēc tam kristalizējas sīkos graudiņos.

Pieneņu medus: iedzeltens, mazliet vai pietiekami maiga garša, parasti skābens un viegli rūgtens, savelkošs.

3.3. Izejvielas (tikai pārstrādātiem produktiem):

Neattiecas.

3.4. Dzīvnieku barība (tikai dzīvnieku izcelsmes produktiem):

Ja bišu saimes piebaro ar olbaltumvielām bagātiem ziedputekšņiem, ir aizliegts izmantot barības vielas, kas satur ziedputekšņus no citas izcelsmes vietas.

Saskaņā ar ierastu praksi tiek savāktas ziedputekšņu nastiņas vai ziedputekšņi, izmantojot ziedputekšņu savācējus; pēc tam ziedputekšņus izžāvē vai ievieto glabāšanai saldētavā laikā, kad ienesums ir vislielākais, lai izmantotu pēc tam, kad ir ierobežota ziedputekšņu pieejamība.

3.5. Īpaši ražošanas posmi, kas jāveic noteiktajā ģeogrāfiskajā apgabalā:

“Miele delle Dolomiti Bellunesi” ražo, pārstrādā un iegūst 4. punktā norādītajā ģeogrāfiskajā apgabalā.

Medu ražo stāvstropos vai regulāri pārvietojamos stropos tikai ražošanas kalnu apgabala robežās; medu izsviež tieši no šūnu kārēm, izmantojot centrifūgu.

Medu vienmēr ievāc secīgos posmos uzreiz pēc dažādu augu ziedēšanas, lai iegūtu vienas attiecīgas augu sugas ziedu medu.

3.6. Īpaši noteikumi griešanai, rīvēšanai, iepakošanai u. c.:

“Miele delle Dolomiti Bellunesi” fasēšanai izmanto stikla 250, 500 vai 1 000 gramu stikla taru, kuru aizdara ar metāla vāciņu un aizzīmogo ar etiķeti. Tāpat arī ir iespējams fasēt medu vienas porcijas iepakojumā, mazos stikla trauciņos, maisiņos, kārbiņās vai jebkādā citā no piemērota materiāla izgatavotā tarā.

3.7. Īpaši noteikumi marķēšanai:

“Miele delle Dolomiti Bellunesi DOP” logotipu veido neregulārs aplis, kurā ietilpst šādi elementi: augšdaļā – zaļa josla ar baltas krāsas uzrakstu “MIELE DELLE DOLOMITI BELLUNESI”, iekšpusē – trīs nevienmērīgas joslas dzeltenā, zilā un zaļā krasā, virs kurām ir redzamas trīs Lavaredo (Lavaredo) kalnu virsotņu aprises medus traipu formā, kas tālāk ir savienoti ar tradicionālās medus karotes atveidojumu, savukārt apakšdaļā atrodas dzeltenas krāsas norāde “D.O.P.” (ACVN), kā ir redzams turpmāk. Etiķetei papildus var pievienot norādi “prodotto della montagna” atbilstīgi valsts normatīvajiem aktiem.

4. Precīza ģeogrāfiskā apgabala definīcija:

“Miele delle Dolomiti Bellunesi DOP” ražošanas ģeogrāfiskais apgabals aptver Belluno provinces teritoriju, kas pilnībā atrodas kalnainā apvidū, un attiecīgi to norobežo kalnu grēdas, kuras veido dabisku robežu starp ģeogrāfisko apgabalu un blakus esošajām provincēm un reģioniem, kā arī ziemeļu robežu ar Austriju.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Vides faktori

Ģeogrāfiskais apgabals atrodas kalnainā apvidū ar ielejām un augstkalnu pļavām, tam ir raksturīgi Alpu reģiona augsnes un vides apstākļi ar lielām mežu platībām un ganībām.

Ražošanas apgabalā nav lielu rūpniecisko ražotņu, nenotiek intensīva lauksaimnieciskā darbībā un nav arī lielu komunikāciju tīklu vai citu veidojumu, kas varētu būt iespējams piesārņojuma avots un kaitēt biškopības produkcijai. Pateicoties šādiem apstākļiem, var iegūt tīru un veselīgu medu bez smago metālu vai citu apkārtējās vides piesārņotāju piejaukuma.

Belluno provinces klimatiskie un vides apstākļi, tādi kā arhīvu datos minētā vidējā temperatūra un nokrišņu daudzums, ļoti atšķiras no blakus esošajiem līdzenumu apgabaliem raksturīgajiem apstākļiem un vidējiem Venēcijas reģiona rādītājiem un labvēlīgi ietekmē nektāra veidošanos, produkcijas kvalitāti un uzglabājamību.

Zemās temperatūras un palielinātā nokrišņa daudzuma dēļ Belluno province ir pirmajā vietā reģionālajā līmenī pļavu un ganību platību ziņā, kurās ir izveidojusies ļoti bagātīga augstkalnu flora, kuras lielākā daļa aug kaļķu dolomīta cilmieža augsnēs. Šo floru veido vairāk nekā 2 200 sugu (viena trešdaļa no visas valsts teritorijā esošās floras), tādēļ bites var izvēlēties labākos augus, no kuriem ievākt nektāru un ziedputekšņus.

Belluno dolomīta klintis patiesībā jau sen ir atzīta augstkalnu pļavu un ganību floras vērtība, un šīs floras daudzveidība un īpatnība ir viens no galvenajiem zinātniskajiem pamatnosacījumiem Belluno parku atzīšanai par dabas parkiem Kopienas, valsts un reģionālajā mērogā.

Vērā ņemamu kokaugu floras daļu veido lapegļu, dižskābaržu, parasto priežu un egļu meži. Klinšu sienu pakājē plešas biezi lapkoku un skujkoku meži, kā arī augstkalnu pļavas ar bagātīgu augu valsti, kurām raksturīgas daudzas endēmiskas sugas, tostarp rododendri, lapu artišoki, ēdelveisi un citi kalnu augi. Arī Belluno provinces ielejās ir vērā ņemama floras izplatība: tajā ir pārstāvētas vairāk nekā 1 400 sugas, no kurām lielākā daļa ir endēmiskas, retas vai ar lielu ģeobotānisko vērtību.

Daudzveidīgā lakstaugu un mežu flora ir bagāta ar sugām, kuras uzskata par vienām no labākajām biškopības un ziedputekšņu īpašību ziņā, piemēram, robīnija (neīstā akācija), rododendrs, pienene, liepa, virsis, āboliņš, kā arī liels klāsts tādu sugu augu, no kuriem var iegūt dažādu ziedu medu.

Turklāt ļoti svarīga ir kalnu apgabaliem raksturīgo nektāraugu floras esamība, kā, piemēram, ēdamās kastaņas (Castanea sativa) un lapu artišoki (Carduus s.p.), jo nektārs ir bišu bioloģiskajam ciklam nepieciešama barības viela. Universitāšu un citos pētījumos ir pierādīts, ka nektāru augi visvairāk ražo augstu kalnos, nevis līdzenumos kultivētie augi.

Cilvēkfaktori

Ar biškopību Belluno provinces kalnos iedzīvotāji ir nodarbojušies jau izsenis, un medus ievākšanai, ko senatnē veica, izmantojot dabiskos stropus, bija vajadzīgas plašas zināšanas, lai neiznīcinātu veselas bišu saimes.

Pat vissarežģītākajos laikos biškopība šajā apgabalā vienmēr bijusi izplatīta nodarbošanās, izmantojot galvenokārt vienkāršus pašizgatavotus stropus. Lai gan novatoriskā stropa “Dadant Blatt” ieviešana atviegloja bišu medus ieguvi, šo darbu Belluno kalnos turpina veikt individuāli dravnieki, un ražotājiem ir jāpierāda īpašas prasmes attiecībā uz stropu izvietošanu un ekspluatāciju, bišu saimju saglabāšanu un uzturēšanu, medus ievākšanu un tāda laika perioda izvēli, kas ļauj nošķirt no dažādiem augiem iegūtu medu un atbilstoši to saglabāt.

Mūsdienās lielākā daļa biškopju darbojas Belluno un Feltrinas (Feltrina) ielejā līdz ar daudziem augstkalnu ražotājiem, kuri ražo īpaši augsti vērtēto rododendru medu.

5.2. Produkta specifika:

Monoflorās medus šķirnes iegūst no tādiem šajā apvidū augošajiem augiem, kurus uzskata par vieniem no labākajiem biškopības, ziedputekšņu un nektāra īpašību ziņā, kā, piemēram, robīnija jeb neīstā akācija, rododendrs, pienene, liepa, kastaņa, un lielākā daļa šo sugu ir sastopamas tikai kalnu apgabalos, kas piešķir “Miele delle Dolomiti Bellunesi” tā vērtību. Dažādu ziedu medus šķirne ir produkts, kas ir iegūts no daudzām augstkalnu augu sugām, kuras bites ir izvēlējušās no vairāk nekā 2 200 Belluno provinces kalniem raksturīgajām sugām.

Līdz ar floras nodrošināto vērtību “Miele delle Dolomiti bellunesi” kvalitātei ir arī citas tādas svarīgas iezīmes kā medus tīrība, veselīgums un labā uzglabājamība, ko papildina arī zemais HMF rādītājs – tas viss ir ģeogrāfiskā apgabala īpatnību un ražotāju zinātības rezultāts.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Alpu kalnu vide, kurai raksturīga zema temperatūra, palielināts nokrišņu daudzums un dolomīta iežu cilmes augsne, nodrošina labvēlīgus apstākļus, kuros var veidoties bagātīga lakstaugu un kokaugu augstkalnu flora, kas padara Belluno provinci par piemērotu apgabalu kvalitatīva medus ražošanai, kuru iegūst no tādu sugu augiem, kas aug tikai vai galvenokārt augstkalnu reģionā.

Visu gadu pastāvošā zemā temperatūra, kas ir izteikti zemāka par reģiona vai valsts vidējo rādītāju, arī labvēlīgi ietekmē medus kvalitāti un uzglabājamību, novēršot jebkādu nepieļaujamu fermentāciju un ļaujot ilgāk saglabāt medus organoleptiskās īpašības un sastāvdaļu attiecības.

Nošķirtiem kalnu apgabaliem raksturīgā nelielā cilvēka darbības seku (iedzīvotāji, rūpniecība, komunikāciju tīkli) ietekme un jo īpaši individuālu profesionālu biškopju darbība ļauj iegūt daudz tīrāku un veselīgāku produktu salīdzinājumā ar līdzenumos iegūto medu.

Biškopība Belluno provincē vienmēr ir bijusi ne tikai papildu ienākumu avots iedzīvotājiem, bet arī visos gadsimtos ir nodrošinājusi enerģijas rezerves, proti, pārtiku ziemas mēnešos un piedevas kulinārijas vajadzībām, piemēram, saldinātāju vai sastāvdaļas, kuras pievienot vietējo tradicionālo ēdienu receptēm. Medu ar nosaukumu “Miele delle Dolomiti Bellunesi” tirgo vairāk nekā 35 gadus un to kopš 20. gadsimta astoņdesmitajiem gadiem popularizē daudzos vietējos kalnu lauksaimniecības gadatirgos un pasākumos, ko pierāda daudzi diplomi, ražotāju fotogrāfijas biškopju saietos un raksti no 20. gadsimta astoņdesmitajiem gadiem. Fotogrāfijās par šo laikposmu ir arī redzams nosaukums “Miele delle Dolomiti Bellunesi”, kuru izmanto dažādos marķējumos un etiķetēs. “Miele delle Dolomiti Bellunesi” joprojām izmanto arī daudzos Kadores (Cadore) un Ampeco (Ampezzo) raksturīgajos vietējos ēdienos, konditorejas un maizes izstrādājumos, kā arī vietējā medus liķierī un kopā ar vietējiem sieriem. Mūsdienās šo produktu ir ļoti iecienījuši patērētāji, jo īpaši tūristi, kas atzinuši tā sevišķās īpašības un iegādājas šo medu brīvdienu laikā, lai lietotu visu gadu un piedalītos arī tā izplatīšanā visos Itālijas reģionos.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

Valdība ir uzsākusi valsts iebildumu procedūru, aizsargātā cilmes vietas nosaukuma “Miele delle Dolomiti Bellunesi” atzīšanas pieteikumu 2008. gada 5. decembrī publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 285. numurā.

Ražošanas specifikācijas konsolidētā versija ir pieejama tīmekļa vietnē

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

vai tieši atverot Lauksaimniecības un mežsaimniecības ministrijas tīmekļa vietnes mājas lapu (www.politicheagricole.it) un klikšķinot “Prodotti di Qualità” (Kvalitatīvi produkti) (ekrāna kreisajā pusē) un, visbeidzot, uz “Disciplinari di Produzione all’esame dell’UE (Reg.CE 510/2006)”.

(1) OV L 93, 31.3.2006., 12. lpp.